Oslo (NTB): Eldre vannkraftkonsesjoner i 103 vassdrag bør prioriteres for revisjon for å sikre størst mulig miljøgevinst og minst mulig krafttap, mener NVE og Miljødirektoratet.
Når et vassdrag foreslås prioritert betyr det at det er aktuelt å pålegge tiltak som begrenser produksjonen, for eksempel minstevannføring og magasinrestriksjoner. Det er først under revisjon av enkeltsaker at slike tiltak blir konkretisert.
- Vi har prioritert vassdrag hvor vi ser at potensialet for å forbedre viktige miljøverdier er stort samtidig som krafttapet som følger av nye miljøkrav er minst mulig. Revisjonene av kraftkonsesjoner gir blant annet mulighet til å bedre forholdene for fisk, truede og rødlistede arter, viktige naturtyper eller friluftslivet, sier direktør Ellen Hambro i Miljødirektoratet. (©NTB)